정조 0년
丙申十一月二十日辰時。上御崇政殿。常參入侍時。行都承旨洪國榮。右承旨蔡弘履。左副承旨鄭民始。右副承旨徐有防。同副承旨李普溫。假注書柳孟養李兢淵。記注官金鳳顯卜台鎭。以次侍立訖。上具布裹翼善冠白布袍布裹烏犀帶。乘輿出興泰門。上曰。孝明殿展拜後。常參爲之。出榻敎命書傳敎曰。違牌過矣。分義不當如此。行左承旨金鍾秀推考。更卽牌招。又命書傳敎曰。旣已批下。予已開釋。則殿座時不可無本兵之長。兵曹判書洪樂性。爲先推考。更卽牌招。上詣孝明殿展拜訖。詣崇政殿殿座。左議政金尙喆。右議政鄭存謙。禮曹判書蔡濟恭。漢城判尹具善復。右參贊黃景源。吏曹判書李徽之。戶曹參議金相戊。掌令李枰尹在醇。獻納金東淵。校理李秉模李在學。副校理李敬養李獻慶。修撰沈有鎭。戶曹佐郞徐琢修。禮曹佐郞金重燮。監察張鉉五。司錄兪鉉章。立東庭。領敦寧金陽澤。昌城尉黃仁點。茂林君塘。工曹判書徐命善。同知沈墢。刑曹參判鄭一祥。咸春君李昌運。兵曹參議宋鍈。兵曹正郞鄭濡。刑曹佐郞申光憲。工曹佐郞尹欽烈。立西庭。行禮訖。上曰。有啓事官陞殿。無啓事官退出。陽澤尙喆存謙濟恭善復命善徽之枰在醇東淵秉模在學敬養獻慶有鎭。以次陞殿進伏。諸大臣問候訖。尙喆曰。今日常參。卽嗣服後初也。悲喜交集。不勝下情矣。昨日諸處分。允協群情。世道自此可占鎭安。而知申陞擢。尤爲國事幸甚。前例則備局草記陞資。而考見續大典。則守禦使例陞二品。更無草記之事。此後則當依此爲之矣。上曰。知申之昨日三違召命。殊涉過矣。其在體國之道。何爲例讓乎。存謙曰。以其謙挹之心。欲爲辭遜之計者。不是異事。而至於三牌則過矣。上曰。今日國勢之岌嶪。予躬之孤危。比先朝甲辰。尤有甚焉。其在先朝。則內有儲宮。根本有固。外有戚屬。藩屛可恃。而今則獨處宮中。旣無依賴。所謂戚里變爲寇賊。環顧內外。有何可恃者乎。特畀戎權於知申者。良以此也。從古亂逆。未有如今番之凶慘。而養厚輩。已生翻案之計者。又是辛壬所無之事也。尙喆曰。養厚之誑惑人心。壞亂世道之罪。已係難赦。渠豈有發明之端乎。陽澤曰。此等之類。不可一向容貸矣。尙喆曰。臺啓中河翼龍金重得之類。亦不可容貸也。上曰。廟謨爲之。尙喆曰。都承旨洪國榮。今旣陞資。自此廟謨。可以委任。備局堂上差下。仍察有司之任。行左承旨金鍾秀。備局堂上差下。何如。上曰。依爲之。尙喆曰。行都承旨洪國榮。承文提調。仍爲差下。使之察任。何如。上曰。依爲之。尙喆曰。再明啓覆前。政府詳覆。例當先爲擧行。而刑曹判書尹東暹。實𧏮不輕。決難行公云。今姑許遞。待新判書下批。卽爲牌招察任。何如。上曰。依爲之。尙喆曰。日前晝講。以特進官之不備。至有停講之敎。國體誠極寒心。伊日不入來諸人。一竝罷職。何如。上曰。依爲之。尙喆曰。此平安監司徐命膺條論江界蔘弊狀啓也。所謂中體尾蔘添價事。京外私商嚴禁事。信使所需別卜定革罷事。已蒙許施之特恩。而蔘價木四十八同。以純錢劃送之請。在江民。錢果勝於木。則此何足靳難。一體許施。何如。上曰。依爲之。尙喆曰。蔘價之請以貿蔘價爲定云者。巨屨小屨之不同價。物之情也。蔘有優劣。價隨而不齊。猝難硬定。終無善策。下詢諸臣而處之。何如。上曰。其各奏之。濟恭曰。蔘價之有難硬定。臣於日前筵席。已有所陳白。今無別般可達之事矣。善復曰。蔘價有難預定。隨其貴賤。而價之不齊。物之情也。似難永爲定式矣。命善曰。該府所請。儘亦有意。而物價之不可硬定云者。果如大臣所奏矣。徽之曰。價之不齊。乃物之情也。有難永爲定式矣。尙喆曰。此則姑置之。似好矣。上曰。依爲之。尙喆曰。此忠淸監司徐有隣狀啓也。本道水虞候李邦祚。軍器別備戰船修補事。發遣褊裨。詳細摘奸。不可謂精實無欠。前水使金麟瑞。矇未照察之罪。虞候李邦祚。混稱修擧之狀。令廟堂稟處爲請矣。畢竟執頉。雖云不多。當初請賞。未免不審。論賞之狀勿施。水使亦不可無罪矣。上曰。執頉不甚大段。以狀啓觀之。可知其修補。論罪一款安徐。令該曹依例回啓。可也。竝出擧條命書傳敎曰。常參朝會也。筵體何等嚴重。而旣與奏事之大臣重宰有異。則承宣各其該房進伏而已。雖由於不識筵體。不可無飭。同副承旨李普溫罷職。尙喆曰。此全羅監司李普行狀啓也。以爲禁御軍上番時。兵使例爲境上親點。而才經操鍊。民邑之弊。實爲可悶。依近例以全州營將代行事。請令廟堂稟處矣。本道民弊。誠如帥臣所論。營將代行。曾亦有例。依請擧行之意。分付。何如。上曰。依爲之。尙喆曰。昨以咸鏡江原兩道新還停捧事。有稟處之命矣。恤民之聖念。孰不欽仰。停糴之日限。似或差早。姑俟來月。觀勢處分。恐似得宜矣。上曰。依爲之。尙喆曰。因校理李在學所啓。北關差需穀區處事。有稟處之命矣。當此災歲。此穀之捧未捧。姑未知如何。而道臣與評事御史。消詳狀聞之意。旣有下敎。今方發關。分付。待其狀聞來到。稟處。何如。上曰。依爲之。存謙曰。纂輯始役。要在不遠。在外堂郞。催促之下。尙有未及上來者。竝推考。更爲催促。使之不多日內上來。何如。上曰。依爲之。存謙曰。當此歲暮。糴政方殷。此時守令之一日曠官。誠爲可悶。以差員上來守令。卽令分付下送。何如。上曰。依爲之。濟恭曰。朝家之添給江界蔘價。實爲江民莫大之惠。而第以目下民人和買之價言之。猶不免爲半價矣。體尾蔘曾前所定原價及今番添給之價。皆當以關西小米。分數磨鍊。則朝家定式小米一石之價。限以三兩。而關西米價。雖豐年。或過此數。若値歉歲。則或有翔至五六兩之時。見今宰江界者。必不以蔘戶當食者。不給於民。而後日則安知不只以朝家所定三兩。準其數以給。餘外逐石加剩之錢。自歸於乾沒之科乎。爲民之事。所當靡不用極。臣意則惟此蔘價米。一項。朝家則雖或每石三兩區劃。而道臣與本倅。則勿拘此限。必從市直出賣。每石加得之數。雖至累千兩。必令一一添給於蔘戶。使之爲聊賴之道。則其所爲惠。當不止爲前日之減給若干蔘斤矣。雖然。凡事久則解弛。必使關西道臣。每年以蔘米剩價幾兩。添給江界蔘戶之意。形止牒報于備局。然後庶可免有名無實之歸矣。下詢大臣而處之。何如。上曰。左相之意。何如。尙喆曰。重臣所奏。誠有意見。以此分付於道臣。好矣。上曰。依爲之。濟恭曰。聞今番各宮革罷之後。遊食無賴輩之稱以宮屬。虐民肥己者。失其淵藪無所於歸。作黨橫行於畿邑之間。結縛村氓。白晝作賊。無異於强竊盜所爲。而抱川邑亦有一二人現捉囚禁者云。此非細憂。懲治之道。不可不嚴。適有所聞。故敢達矣。上曰。卿等之意。何如。尙喆曰。楊州例兼討捕使。分付道臣。使之譏捕鋤治。似得宜矣。上曰。依爲之。尙喆曰。適因言端。仰達矣。水原地有靖嬪房田畓。而內司則論報備局。謂之有土宮屯。民人則來訴備局。謂之無土免稅。以無土而托以有土。則宮差之罪也。以有土而稱以無土。則民訴之誣也。有無土一款。不可不一番査正。分付道臣。使之明覈狀聞後。稟處。何如。上曰。依爲之。濟恭曰。今番宮結釐正。實是盛德大業。而各宮與各司之或稱導掌。或稱宮差者。其所利己。視前日不免有損。而無土則渠輩旣無憑藉作挐之道。故始乃於有土處。敢售其無厭之慾。散之四方。咆喝百端。增稅者有之。以陳爲起者有之。以錢捧稅之地。換捧以米者有之。欲以無土所失之利。見償於有土橫斂之所。各邑民人之搔擾驚歎。在在皆然。渠輩若有嚴畏之心。安敢乃爾。事雖痛駭。其弊則不難禁戢。分付各道道臣。若於宮房與上司有土之地。變易舊規。雖粒米分錢。如有加徵之處。則或直爲囚禁。或論報備局。以爲嚴繩之地。則民人輩只當依前規施行。而無賴之類。亦不敢爲別般加斂之圖。以此意出擧條。更爲嚴飭。何如。上曰。所奏甚是。以此嚴飭諸道。可也。善復曰。今當式年。而近來籍法不嚴。毋論京外。漏戶漏籍私賤之冒稱幼學。間多有之。事極駭然。內以監蕫官。外以該邑守令。專意檢束。依事目成籍之意。申飭。何如。上曰。依爲之。善復曰。今年推奴徵債。因八道狀請。自備局覆啓。限明秋防塞矣。京法司何以爲之乎。敢達。上曰。一體爲之。樂性曰。在前資政殿宣政殿常參時。侍衛軍兵有定數。而今番則行於崇政殿。便同闕內動駕。故侍衛及禁軍。全數磨鍊矣。此後則依此擧行乎。敢稟。上曰。依例爲之。竝出擧條枰在醇東淵在學秉模敬養獻慶有鎭曰。請和緩爲先削去其號。依律處斷。上曰。不允。請還寢付處罪人韓翼謩延安府移配之命。仍施遠竄之典。上曰。不允。請亟寢付處罪人金相福公州牧移配之命。爲先施以遠竄之典。上曰。不允。枰在醇東淵曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。上曰。不允。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。請還寢尹象厚放歸田里之命。仍施絶島定配之典。上曰。不允。請洪樂任。亟命王府。拿鞫嚴問。上曰。不允。請黑山島定配罪人金龜柱。依律處斷。上曰。不允。請杖配罪人韓命周。亟令王府。設鞫嚴問。上曰。不允。枰在醇曰。請大靜縣爲奴罪人金壽賢。依律處斷。上曰。不允。請鏡城府定配罪人述海。拿鞫嚴問得情。上曰。不允。請洪龍漢遠地定配。上曰。不允。請罷乙未五月庭試榜。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請放逐罪人安大濟。更令王府。拿鞫得情。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。拿鞫嚴問。上曰。不允。措辭竝見上又曰。今番沮戲聽政諸逆。不但有浮於辛壬。實是亘古之所無者。而俱是巨室大族也。非親戚。則皆切姻。數十年薰炙於賊焰。結爲死黨久矣。必使凶國而後乃已者。以我聖上至仁之德。欲爲鎭安之道。根窟未破。隄防稍解。故麟謙恒簡養泰等諸賊餘孽。潛售陰謀。雄唱雌和。外示革面之色。內懷怨國之心。故日前金載順嘗試之疏出矣。所謂閔百奮。貪饕不法。在渠薄物細故。以逆簡之舅。賊恒之叔。且麟養兩賊之切姻死友。如鬼如蜮。出沒陰祕。十目所覩。十手難掩。如此不逞之徒。若置之於輦轂之下。則安知無不測之禍機。伏在何地。請閔百奮絶島定配。上曰。依啓。又曰。高靈縣定配罪人金悌行。乃麟賊卵育之徒。圖占萊府。貪饕不法。非但道臣之狀請。實爲一世之喧傳。且渠以名家之裔。自稱唐擧。出没京洛。蹤跡陰祕。人多唾罵。莫不疑懼。如此之類。不可只施本律。請高靈縣定配罪人金悌行。亟加遠竄之典。上曰。依啓。又曰。前承旨李澤遂。前校理李會遂。賦性或陰邪或妖侫。無文濫第。爲世指目久矣。且以麟賊之甥。又與纘海。爲妹婿之間也。仰賊麟。有若父母。以纘海。結爲死友。淸官腴職。無不力取。及至麟賊伏法。纘海遠謫。締結逆孽。興訛鼓妖。終不思改革之圖。如此之類。若置而不論。方來之憂。有不可言。請李澤遂會遂。竝施屛裔之典。上曰。姑先削黜。可也。又曰。臣等本以無似。不合於淸朝耳目之任。而適當嚴懲討之日。以李澤遂會遂締結逆類。有所論啓矣。及承聖批。至有減律之敎。此莫非臣等忱誠不能孚格之致。臣等何敢一刻晏然於臺次乎。請命遞斥臣等之職。上曰。李澤遂會遂。旣是至親。則與他所啓有異。有此處分。勿辭亦勿退待。枰曰。臣於昨日入侍之時。伏承筵敎。非但毛骨俱悚。此是人臣不欲生之地。臣達宵繞壁而不寐者也。今此諸啓。宜蒙允從。而以言事之臣。誠意不孚。未能回天之致。此莫非臣等之罪。而其中泰淵翼龍重得。竝亟拿鞫得情。然後可鋤黨與。伏願亟賜允許焉。上曰。其所靳允。意非不在也。在醇曰。今年北道告歉。民生可哀。以賑濟一事。大貽聖上之憂慮。伏覩前後絲綸下者。字字憂恤之意。溢於辭表。一路生民。孰不感泣。穀物已有區劃。救濟亦皆設施。朝家之憂念。旣如是懇摯。則列邑之奉行。宜無所怠忽。而天下之至難者賑政也。國家之所重者民命也。臣謂以富弼之靑州賑政。朱子之南康賑狀。爲救恤飢氓。安頓生業之要法。必使孜孜於方賑之時。尤宜憂之於旣賑之後。俾令一路生靈。咸蒙我聖上憂恤之澤。而無一夫流移顚連之意。更加飭於方伯及監賑御史。是臣區區之望也。上曰。所奏是矣。自備局以此申飭道臣及御史。可也。東淵曰。請海南縣圍籬安置罪人具庠。更令王府。嚴鞫得情。快正王法。上曰。不允。請大靜縣爲奴罪人金壽賢。更令王府。拿鞫嚴問。依律處斷。上曰。不允。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請海南縣定配罪人李弘濟。亟令王府。拿鞫嚴問。上曰。不允。請海南縣竄配罪人金載順。亟令王府。拿鞫嚴問。上曰。不允。又曰。殿下今行常參。臣以常參事。請陳所懷焉。蓋常參者。日日臨朝視事常行之朝儀也。故政院日記。每日必書。常參之停不停。祖宗朝勤政求治之規。於斯可見。而近日以來。每日常行。非所可論。或至於一月而不一行。若有朝參之命。則視之若大朝儀者然。推此常參一事。古法之隳弛可知矣。雖然黼座穆穆。鵷班蹌蹌。趨而進拜而退者。常參之文具也。玉音琅琅。昌言洋洋。俯而詢仰而奏者。常參之實政也。如使常參之朝儀。止於文具而已。則雖一日焉十行。恐無益於民國之政矣。果能實心咨訪。實心敷陳。使有懷者無所隱。則便殿求治。講筵論學。何莫非常參之實政乎。顧今新化之初。亂逆靡有戢畏。綱紀多未修擧。今日常參之敎。亦知聖意之非偶。而濟濟卿大夫。無一人上法殿告嘉猷。如臣無似。猥居言地。亦不免伈伈泄泄而退。誠不勝惶隕恧蹙之至。伏望殿下。亟去文具。務行實政。以爲飭勵群工之本焉。上曰。罕命常參者。蓋由於自備邊司出。而六曹不能爲六曹之職。則次對爲重。而常參爲輕故也。至於務實二字之啓。極爲切當。當體念矣。在學獻慶敬養有鎭曰。今日急務。在於保民。而保民之道。在於擇守令。前後朝家之申飭。非止一再。而未見實效。銓曹亦非不惕念。而或拘於顔私。或循其履歷。雖以蔭官言之。一筮仕之後。未有不作宰者。豈人人皆有吏才而然乎。另飭銓曹。勿拘以履歷顔私。惟才是取。而古之薦法。其意甚重。近來則便成文具。此亦不能擇人之一端也。此後則申明舊典。如有守令之貪濫不法者。則當該薦主。依法典論罪。俾有實效。似好矣。上曰。所奏是矣。以此申飭銓曹。可也。又曰。目今東北民事。誠可悶矣。賑濟之責。專在守令。而江陵府使金魯淳。受由上京。已至累朔云。江陵旣是尤甚邑。則如是久曠。何以責賑政乎。臣等爲江陵府使金魯淳。罷職爲宜。而東北賑邑諸守令。竝限畢賑前。勿許受由事。申飭道臣。何如。上曰。依爲之。所奏是矣。以此申飭道臣。可也。竝出擧條樂性曰。禁軍都試。或有以祿試射爲之之例。今年則何以爲之乎。上命書傳敎曰。冬節已深。今年則禁軍都試。依近例以祿試射爲之。待明春以都試設行。又命書曰。政官牌招開政。上曰。御營廳習陣。明日依例爲之。禁衛營習陣。再明日爲之。出榻敎上曰。吳載純口傳付軍職。出榻敎上乘輿還內。諸臣退出。